Eskom-tariewe gaan met 15% styg  Argieffoto: Reint Dykema Die prys van elektrisiteit sal na verwagting begin April skerp styg nadat ŉ skikkingsooreenkoms tussen Eskom en die Nasionale Energiereguleerder van Suid-Afrika (Nersa) ŉ hofbevel gemaak is. Die hooggeregshof in Pretoria se beslissing sal ŉ gemiddelde prysstyging van ongeveer 15% in die elektrisiteitstarief vir standaardtariefklante tot gevolg hê vanaf 1 April. Dit is nog 5,44c per kilowattuur wat by die standaardtarief gevoeg word. Eskom mag volgens die skikking R10 miljard van verbruikers verhaal. Die kragvoorsiener wou aanvanklik R23 miljard se ekstra inkomste uit kragtariewe verdien het. Eskom het die beslissing verwelkom en gesê dit sal hom help om koste wat vir die produksie van elektrisiteit aangegaan is, effektief te verhaal. Dit dra volgens die kragvoorsiener ook by tot die “gebruikersbetaling”-beginsel en sal waarskynlik die finansiële las op die regering om Eskom te ondersteun verminder. Die uitvoering van die hofbeslissing sal Eskom in staat stel om aandag te gee aan sy tekort aan inkomste en sy finansiële stabiliteit te verbeter, het die kragvoorsiener gesê.